அம்மாடி.... 780 அத்தியாயங்களைக் கடந்துவிட்டது 'சொல்வதெல்லாம் உண்மை' நிகழ்ச்சி! ''ஆரம்பத்தில் 'இந்த மாதிரி ஒரு நிகழ்ச்சி பண்ணப் போறேன்’னு சொன்னப்ப வீட்ல, சினிமாவில் எல்லாரும் 'ஏன் இந்த வேண்டாத வேலை?’னுதான் கேட்டாங்க. ஆனா, பெண்களுக்கு என்னால் முடிஞ்ச ஒரு சேவைனு நினைச்சுதான் வாய்ப்பை ஏத்துக்கிட்டேன். ஒரு தடவை குடிசைப் பகுதிகளுக்குப் போயிருந்தப்ப அங்கே இருந்த பெண்கள் எல்லாம் என்னைச் சூழ்ந்துக்கிட்டாங்க. 'உங்க நிகழ்ச்சியைத் தவறாமப் பார்க்கிறோம். நிறைய விஷயங்கள் தெரிஞ்சுக்கிறோம்’னு சொன்னாங்க. கோவை போலீஸ் கமிஷனர் ஆபீஸுக்குப் போயிருந்தப்ப ஒரு போலீஸ், 'என் சம்சாரம் சண்டை போட்டா, 'லட்சுமி மேடம்கிட்ட அழைச்சிட்டுப் போயிடுவேன்’னு சொல்லித்தான் சமாளிக்கிறேன்’னு சொல்லிச் சிரிச்சார்'' என்று பூரிப்பாகச் சிரிக்கிறார் லட்சுமி ராமகிருஷ்ணன். 'இத்தனை அத்தியாயங்களின்போது ஒரு மிரட்டல்கூட வந்ததில்லையா?’ என்று கேட்டபோது கலகலவெனச் சிரித்தார். ''நிகழ்ச்சிக்கு ஒரு காதல் ஜோடி வந்திருந்தாங்க. 'வீட்ல எங்க காதலை எதிர்க்கிறாங்க. எங்களைச் சேர்த்துவைங்க’னு சொன்னாங்க. பையன், கால் டாக்ஸி டிரைவர்; பொண்ணு, மெடிக்கல் படிக்கிறா. பையன்கிட்ட பேசிப் பேசி விஷயம் கறந்தா, ரெண்டு வருஷமா அந்தப் பொண்ணோட நகைகளைக் கொஞ்சம் கொஞ்சமா வாங்கிட்டான். அவளுக்குத் தெரியாம அவ ஏ.டி.எம் கார்டில் இருந்து பணமும் எடுத்திருக்கான். அவன் சுயரூபம் தெரிஞ்சதும், 'நான் என் அப்பாவோடு போறேன்’னு சொல்லிட்டுப் போயிட்டா அந்தப் பொண்ணு. பையனுக்கு வந்துச்சே கோபமும் ஆத்திரமும்! 'காதல¢னா என்னன்னு தெரியுமா உங்களுக்கு? எங்களைப் பிரிச்சுட்டீங்க... உங்களைக் கொன்னுடுவேன்'னு மிரட்டினான். அதையும் சமாளிச்சோம்!''